Koningin mis PaasdiensKoningin Elizabeth II en haar seun, prins Andrew. (Foto: Richard Pohle/POOL/AFP) Koningin Elizabeth het nie Sondag haar geliefdes tydens die gebruiklike Paasdiens by Windsor-kasteel óf Vrydag die jaarlikse Maundy Day-geloofsbyeenkoms (Wit Donderdag, ook bekend as Dag van die Voetwassing) by Buckingham-paleis bygewoon nie. Dit is die eerste keer in 50 jaar wat sy dié byeenkoms misloop. Dit is die mees onlangse van ŉ rits openbare byeenkomste wat die koningin gekanselleer het, sedert sy in Oktober ŉ aand in die hospitaal deurgebring het. Die monarg word later vandeesmaand 96 jaar oud en is reeds ŉ rekordgetal van 70 jaar op die troon. Die koningin het onlangs erken sy voel “uiters uitgeput” nadat Covid-19 in Februarie by haar gediagnoseer is. Die Buckingham-paleis het destyds gesê sy ervaar slegs matige verkoue-simptome, maar sy het Woensdag aan hospitaalpersoneel tydens die opening van ŉ nuwe eenheid by die Royal London Hospital erken dat sy baie moeg en uitgeput is sedert haar herstel. “Dit is ŉ aaklige pandemie dié,” het sy gesê. Gerugte doen die ronde dat die koningin sukkel om te loop en agter geslote deure van ŉ rolstoel gebruik maak. Prins Harry en sy vrou Meghan het Donderdag ŉ draai by sy ouma in die Windsor-kasteel gemaak. Hul kinders, Archie (2) en Lilibet (10 maande), was egter nie by nie.